Obrazloženje Nacrta prijedloga Odluke o izmjeni i dopunama Odluke o lokacijama kioska i pokretnih naprava putem kojih se obavlja trgovina na malo izvan prodavaonica i tržnica i ugostiteljska djelatnost na površini javne namjene na području grada Rijeke
Odlukom o lokacijama kioska i pokretnih naprava putem kojih se obavlja trgovina na malo izvan prodavaonica i tržnica i ugostiteljska djelatnost na površini javne namjene na području grada Rijeke ("Službene novine Grada Rijeke" broj 14/23) u daljnjem tekstu: važeća Odluka, određene su lokacije kioska i pokretnih naprava putem kojih se obavlja trgovina na malo izvan prodavaonica i tržnica i ugostiteljska djelatnost na površini javne namjene na području grada Rijeke.
Važeću Odluku donijelo je Gradsko vijeće Grada Rijeke na sjednici 28. rujna 2023. godine, temeljem članka 10. stavka 3. Zakona o trgovini ("Narodne novine" broj 87/08, 96/08, 116/08, 76/09, 114/11, 68/13, 30/14, 32/19, 98/19, 32/20, 33/23 i 59/26), članka 14. stavka 1. Zakona o ugostiteljskoj djelatnosti ("Narodne novine" broj 85/15, 121/16, 99/18, 25/19, 98/19, 32/20, 42/20, 126/21 i 152/24) i članka 46. Statuta Grada Rijeke (“Službene novine Primorsko – goranske županije” broj 24/09, 11/10 i 5/13 i “Službene novine Grada Rijeke” broj 7/14, 12/17, 9/18, 11/18 – pročišćeni tekst, 2/20, 3/21i 4/25).
Prije svega, važno je pojasniti da se važeća Odluka nadovezuje na opći akt Grada Rijeke kojim se određuju uvjeti i postupak za postavljanje predmeta i privremenih objekata, odnosno na Pravilnik o uvjetima i postupku za postavljanje reklamnih i oglasnih predmeta, privremenih objekata i predmeta, ugostiteljskih terasa te druge opreme i uređaja na području grada Rijeke ("Službene novine Grada Rijeke" broj 14/23), kako je to izrijekom navedeno u članku 1. stavku 2. važeće Odluke. Također, važeća Odluka nadovezuje se i na Odluku o korištenju površina javne namjene i nekretnina u vlasništvu Grada Rijeke za postavu privremenih objekata, reklamnih i oglasnih predmeta te druge opreme i uređaja ("Službene novine Grada Rijeke" broj 4/19 i 14/23), kojom se uređuje sam način na koji se površina javne namjene daje na korištenje i privremeno korištenje te visina naknade.
Dakle, sadržaj pojmova kiosci i pokretne naprave, uvjeti za njihovo postavljanje i zone u kojima se postavljaju uređeni su navedenim Pravilnikom, dok se važeća Odluka odnosi isključivo na određivanje lokacija, i to na način da su člankom 2. određene lokacije kioska i montažnih objekata (Prilog I.), člankom 3. lokacije za stalnu prodaju putem pokretnih naprava (Prilog II.), člankom 4. lokacije za prigodnu prodaju u sklopu javnih manifestacija (Prilog III.) te člankom 5. lokacije za prodaju cvijeća i svijeća na štandovima (Prilog IV.).
Stručne službe Grada Rijeke u pogledu akata koji su u njihovoj nadležnosti kontinuirano prate okolnosti u praksi te predlažu izmjene i dopune općih akata u slučajevima kada se uoči da bi iste bile potrebne i svrsishodne. Tako je u razdoblju od stupanja na snagu važeće Odluke do danas uočena potreba za proširenjem kruga lokacija na kojima se mogu održavati javne manifestacije, kao i za posebnim određivanjem lokacija namijenjenih javnim manifestacijama u organizaciji mjesnih odbora, s obzirom na broj i učestalost takvih događanja te njihov značaj za život lokalne zajednice.
U nastavku ovog materijala stoga će se prikazati predložene izmjene koje se odnose na situacije u praksi koje je potrebno dodatno regulirati.

OBRAZLOŽENJE NACRTA PRIJEDLOGA ODLUKE O IZMJENI I DOPUNAMA ODLUKE O LOKACIJAMA KIOSKA I POKRETNIH NAPRAVA PUTEM KOJIH SE OBAVLJA TRGOVINA NA MALO IZVAN PRODAVAONICA I TRŽNICA I UGOSTITELJSKA DJELATNOST NA POVRŠINI JAVNE NAMJENE NA PODRUČJU GRADA RIJEKE
Uz članak 1. Ovom odredbom predlaže se izmijeniti članak 4. važeće Odluke, kojim je uređeno obavljanje prigodne prodaje u sklopu javnih manifestacija, te se istodobno mijenja i dopunjuje Prilog III. koji je sastavni dio toga članka.
Predlaže se izrijekom razdvojiti lokacije na kojima se održavaju javne manifestacije od lokacija na kojima se održavaju javne manifestacije u organizaciji mjesnih odbora, na način da se prve i nadalje određuju Kartom 3., a druge novim Kartama 3.1. i 3.2., pri čemu sve karte čine sastavni dio Priloga 3. Odredba članka 4. stavka 2. važeće Odluke, prema kojoj se za vrijeme održavanja javnih manifestacija može obavljati prodaja prehrambenih proizvoda, napitaka i neprehrambenih proizvoda, ostaje sadržajno neizmijenjena i primjenjuje se na lokacije iz svih karata koje su sastavni dio Priloga 3..
Dosadašnja Karta 3. zamjenjuje se novom Kartom 3., budući da se broj lokacija na kojima se mogu održavati javne manifestacije proširuje za jednu novu lokaciju. Naime, u praksi je zamijećen povećan interes organizatora za održavanjem javnih manifestacija, pri čemu postojeće lokacije određene Kartom 3. ne zadovoljavaju u potpunosti iskazane potrebe, kako u pogledu broja tako i u pogledu prostornih obilježja lokacija. Nova lokacija odnosi se na Park Nikole Hosta. Uvrštavanjem nove lokacije omogućuje se održavanje većeg broja manifestacija te se istodobno postojeće lokacije rasterećuju.
Nadalje, u Prilog 3. dodaju se Karte 3.1. i 3.2., na kojima su prikazane lokacije za održavanje javnih manifestacija u organizaciji mjesnih odbora. Naime, mjesni odbori kao oblici mjesne samouprave redovito organiziraju manifestacije od značaja za život lokalne zajednice, koje se u pravilu održavaju na površinama javne namjene na području pojedinog mjesnog odbora, a koje dosad nisu bile obuhvaćene Kartom 3. Zasebnim grafičkim prikazom takvih lokacija postiže se veća pravna sigurnost i jednostavnost u primjeni, budući da se unaprijed i na jasan način utvrđuje na kojim se površinama takve manifestacije mogu održavati, čime se ujedno pojednostavljuje i ubrzava postupanje po zahtjevima mjesnih odbora.
Karte 3., 3.1. i 3.2. nalaze se u privitku Odluke i čine njezin sastavni dio.
Radi jasnoće u primjeni, predlaže se navedeni članak izmijeniti u cijelosti.

Uz članak 2. Predloženom odredbom propisuje se stupanje na snagu predložene Odluke.

Što se tiče fiskalnog učinka predmetne Odluke, ista ne predviđa značajne promjene u prihodima i rashodima u Proračunu Grada. Naime, ovom se Odlukom određuju isključivo lokacije, dok se visina naknade za korištenje, odnosno privremeno korištenje površine javne namjene utvrđuje sukladno Odluci o korištenju površina javne namjene i nekretnina u vlasništvu Grada Rijeke za postavu privremenih objekata, reklamnih i oglasnih predmeta te druge opreme i uređaja, koja se ovim aktom ne mijenja. Eventualni porast prihoda po osnovi privremenog korištenja površine javne namjene ovisit će o interesu organizatora za korištenjem nove lokacije. Za javne manifestacije u organizaciji mjesnih odbora koje su pod pokroviteljstvom Grada ili od značaja za Grad naknada se, sukladno članku 30. stavku 1. navedene Odluke, ne plaća.

